KOMMISSIONENS FORORDNING (EF) Nr. 1647/1999

af 27. juli 1999

om undtagelse fra forordning (EF) nr. 2571/97 om salg af smør til nedsat pris og ydelse af støtte for fløde, smør og koncentreret smør til fremstilling af konditorvarer, konsumis og andre levnedsmidler, for så vidt angår fristen for anvendelse og iblanding

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter(1), senest ændret ved forordning (EF) nr. 1587/96(2), særlig artikel 6, stk. 6, og artikel 12, stk. 3, og

ud fra følgende betragtninger:

(1) Kommissionens forordning (EF) nr. 2571/97(3), senest ændret ved forordning (EF) nr. 494/1999(4), fastsætter fristen for anvendelse og iblanding i færdigvarerne af de produkter, der er omhandlet i forordningens artikel 1; Kommissionens forordning (EF) nr. 1982/98(5) om ændring af forordning (EF) nr. 2571/97 fastsætter den pågældende periode til fem måneder for de mængder, der gives tilslag for fra den 17. licitation; denne periode er endnu ikke afsluttet for de mængder, der er givet tilslag for ved den 25. og 26. licitation; ved forordning (EF) nr. 494/1999 om ændring af forordning (EF) nr. 2571/97 ændres perioden til fire måneder for de mængder, der gives tilslag for fra den 27. licitation;

(2) Kommissionens beslutning 1999/363/EF(6), 1999/368/EF(7), 1999/389/EF(8), 1999/390/EF(9), og 1999/449/EF(10), fastsætter beskyttelsesforanstaltninger over for animalske produkter til konsum eller foderbrug, som er forurenet med dioxiner;

(3) i betragtning af stabiliseringen af antallet af ansøgninger om støtte og de vanskeligheder, der er opstået for nogle erhvervsdrivende på det pågældende marked, særlig på grund af beskyttelsesforanstaltninger i forbindelse med dioxinforurening af visse produkter bestemt til konsum, er det hensigtsmæssigt, at de frister for de pågældende mængders iblanding i færdigvarer, der endnu ikke er udløbet for de berørte erhvervsdrivende, forlænges med en måned;

(4) de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

Som undtagelse fra artikel 11 i forordning (EF) nr. 2571/97:

- gælder der en frist på seks måneder for anvendelse og iblanding af de mængder, der er givet tilslag for ved 25. og 26. licitation i 1999.

- gælder der en frist på fem måneder for anvendelse og iblanding af de mængder, der er givet tilslag for ved 27.-34. licitation i 1999.

Artikel 2

Denne forordning gælder efter anmodning fra erhvervsdrivende, der over for den kompetente myndighed på tilfredsstillende vis kan godtgøre, at de ikke har kunnet anvende og iblande de nævnte mængder inden for den i artikel 11 i forordning (EF) nr. 2571/97 fastsatte frist som følge af beskyttelsesforanstaltninger fastsat ved Kommissionens beslutning 1999/363/EF, 1999/368/EF, 1999/389/EF, 1999/390/EF og 1999/449/EF.

Den kompetente myndighed skal ved vurderingen af den i stk. 1 omhandlede situation bl.a. basere sig på de forretningspapirer, der er nævnt i artikel 1, stk. 2, i Rådets forordning (EØF) nr. 4045/89(11).

Artikel 3

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 27. juli 1999.

På Kommissionens vegne

Franz FISCHLER

Medlem af Kommissionen

(1) EFT L 148 af 28.6.1968, s. 13.

(2) EFT L 206 af 16.8.1996, s. 21.

(3) EFT L 350 af 20.12.1997, s. 3.

(4) EFT L 59 af 6.3.1999, s. 17.

(5) EFT L 256 af 18.9.1998, s. 9.

(6) EFT L 141 af 4.6.1999, s. 24.

(7) EFT L 142 af 5.6.1999, s. 46.

(8) EFT L 147 af 12.6.1999, s. 26.

(9) EFT L 147 af 12.6.1999, s. 29.

(10) EFT L 175 af 10.7.1999, s. 70.

(11) EFT L 388 af 30.12.1989, s. 18.